## Uredba o osnivanju Veleučilišta u Splitu

### NN 75/1998 (27.5.1998.), Uredba o osnivanju Veleučilišta u Splitu

# VLADA REPUBLIKE HRVATSKE

Na temelju članka 12. stavka 2. Zakona o ustanovama ("Narodne novine",
br. 76/93 i 29/97) i članka 10. stavka 2. Zakona o visokim učilištima ("Narodne
novine", broj 59/96 - pročišćeni tekst), Vlada Republike Hrvatske je na
sjednici održanoj 21. svibnja 1998. godine, donijela

## **UREDBU**

### **O OSNIVANJU VELEUČILIŠTA U SPLITU**

Članak 1.

Ovom Uredbom osniva se javna ustanova pod nazivom: Veleučilište u Splitu.

Sjedište Veleučilišta u Splitu (u daljnjem tekstu: Veleučilište) je
u Splitu, Livanjska 5.

Članak 2.

Osnivač Veleučilišta je Republika Hrvatska, a prava i dužnosti osnivača
obavljat će Ministarstvo znanosti i tehnologije.

Članak 3.

Djelatnost Veleučilišta je:

- ustrojavanje i izvođenje stručnih dodiplomskih i poslijediplomskih
studija iz područja tehničkih, biotehničkih i društvenih znanosti;

- obavljanje visokostručnog rada te znanstvenoistraživačkog rada uz
uvjete prema posebnim propisima;

- ustrojavanje i izvođenje programa stalnog usavršavanja;

- izdavačka, bibliotečna i informatička djelatnost vezana za temeljnu
djelatnost.

Članak 4.

Veleučilište se ustrojava sa veleučilišnim odjelima u svom sastavu.

Statutom Veleučilišta pobliže se određuje broj i ustrojstvo odjela te
druga važna pitanja za njihovo djelovanje.

Članak 5.

Tijela Veleučilišta su upravno vijeće, rektor i veleučilišni senat.

Članak 6.

Veleučilištem upravlja upravno vijeće.

Osim poslova određenih zakonom i statutom Veleučilišta, upravno vijeće:

- donosi statut Veleučilišta na prijedlog veleučilišnog senata;

- donosi akt o ustrojstvu radnih mjesta uz suglasnost Ministarstva znanosti
i tehnologije;

- utvrđuje razvojnu i novčanu politiku Veleučilišta;

- predlaže veleučilišnom senatu predloženike u postupku izbora rektora;

- odlučuje o godišnjem obračunu Veleučilišta;

- daje suglasnost rektoru za sklapanje ugovora iznad iznosa utvrđenog
statutom Veleučilišta.

Kod donošenja općih akata te odluka od razvojnog značenja, upravno vijeće
dužno je zatražiti o tome prethodnu suglasnost veleučilišnog senata, a
kad te odluke utječu na povećanje troškova rada, dužno je zatražiti prethodnu
suglasnost Ministarstva znanosti i tehnologije.

Članak 7.

Upravno vijeće ima predsjednika i pet članova koje imenuje ministar
znanosti i tehnologije (u daljnjem tekstu: ministar) na četiri godine.

Ministar može razriješiti predsjednika i bilo kojeg člana upravnog vijeća
prije isteka vremena na koje je imenovan.

Način rada i odlučivanje upravnog vijeća utvrđuje se statutom Veleučilišta.

Članak 8.

Čelnik i voditelj Veleučilišta je rektor.

Rektor obavlja sljedeće poslove:

- predstavlja rad i poslovanje Veleučilišta;

- predstavlja i zastupa Veleučilište;

- poduzima sve pravne radnje u ime i za račun Veleučilišta;

- zastupa Veleučilište u svim postupcima pred sudovima, upravnim i drugim
državnim tijelima te pravnim osobama s javnim ovlastima;

- predlaže veleučilišnom senatu i upravnom vijeću mjere za unapređenje
rada Veleučilišta;

- daje pismenu punomoć drugoj osobi, u granicama svoje ovlasti, da zastupa
Veleučilište u pravnom prometu;

- određuje osobe ovlaštene za potpisivanje financijske i druge dokumentacije;

- predsjedava veleučilišnom senatu;

- donosi opće akte u skladu sa statutom;

- provodi odluke upravnog vijeća i veleučilišnog senata;

- sudjeluje i odlučuje u radu rektorskog zbora;

- obavlja i druge poslove utvrđene zakonom i statutom Veleučilišta.

Članak 9.

Rektor ne može bez suglasnosti upravnog vijeća sklapati poslove o stjecanju,
opterećenju i otuđenju nekretnina.

Veleučilište ne može bez suglasnosti osnivača steći, opteretiti ili
otuđiti nekretnine ili drugu imovinu, niti ugovoriti drugi posao ako vrijednost
pojedinačnog ugovora iznosi više od milijun kuna.

Članak 10.

Za rektora može biti izabran nastavnik Veleučilišta u nastavnom zvanju
profesora visoke škole, nastavnik u zvanju redovitog ili izvanrednog profesora.

Rektora bira veleučilišni senat na vrijeme od četiri godine na način
i u postupku koji se utvrđuje statutom Veleučilišta.

Ista osoba može biti izabrana za rektora najviše dva puta uzastopce.

Članak 11.

Rektoru u radu pomažu prorektori. Broj, uvjeti izbora, razrješenje i
ovlasti prorektora pobliže se uređuju statutom Veleučilišta.

Članak 12.

Stručno vijeće Veleučilišta je veleučilišni senat (u daljnjem tekstu:
senat).

Senat čine pročelnici odjela, predstavnici studenata i osobe određene
statutom Veleučilišta.

Rektori i prorektori članovi su senata po funkciji.

Članak 13.

Statutom se može propisati osnivanje stručnih vijeća odjela i njihove
ovlasti za obavljanje pojedinih poslova iz djelokruga senata.

Studenti postaju članovi senata na način i u skladu s posebnim zakonom
i statutom Veleučilišta.

Članak 14.

Senat:

- odlučuje o pitanjima nastavne, znanstvene i stručne djelatnosti Veleučilišta;

- predlaže upravnom vijeću statut Veleučilišta;

- bira rektora;

- donosi plan i program studija;

- obavlja izbore u zvanja u skladu s dobivenim ovlastima;

- imenuje povjerenstva u postupku stjecanja stručnih stupnjeva u skladu
s dobivenim ovlastima;

- obavlja i druge poslove u skladu sa zakonom i statutom Veleučilišta.

Članak 15.

Statutom se pobliže uređuje ustrojstvo, ovlasti, način rada i odlučivanja
pojedinih tijela Veleučilišta i druga važna pitanja za njegovu djelatnost.

Članak 16.

Postojanje uvjeta za početak obavljanja djelatnosti, Veleučilište će
dokazati sukladno Pravilniku o uvjetima za obavljanje djelatnosti visokih
učilišta ("Narodne novine", broj 62/96).

Članak 17.

Sredstva za osnivanje i početak rada Veleučilišta osiguravaju se u iznosu
od 50.000,00 kuna na teret državnog proračuna za rad javnih visokih učilišta.

Sredstva za redovnu djelatnost Veleučilišta osiguravaju se iz državnog
proračuna za rad javnih visokih učilišta i iz vlastitih prihoda.

Članak 18.

Veleučilište nema za cilj stjecanje dobiti.

Ako Veleučilište u obavljanju svoje djelatnosti ostvari dobit ona će
se upotrebljavati isključivo za obavljanje i razvoj djelatnosti Veleučilišta.

Članak 19.

U snošenju gubitaka nastalih poslovanjem, kao i za svoje obveze, Veleučilište
odgovara cijelom svojom imovinom.

Republika Hrvatska solidarno i neograničeno odgovara za obveze Veleučilišta.

Članak 20.

Ministar će imenovati privremenog rektora Veleučilišta u roku od 15
dana od dana stupanja na snagu ove Uredbe.

Članak 21.

Privremeni rektor obavit će pripreme za početak rada Veleučilišta, a
naročito pribaviti mišljenje Nacionalnog vijeća za visoku naobrazbu o ispunjavanju
standarda vrsnoće za ustrojstvo i izvedbu studija, dopusnicu ministra za
obavljanje djelatnosti i poduzeti mjere za konstituiranje senata i upravnog
vijeća Veleučilišta, te podnijeti prijavu za upis u sudski registar.

Upravno vijeće donijet će statut Veleučilišta u roku od mjesec dana
od dana stupanja na snagu ove Uredbe.

Veleučilište može početi obavljati djelatnost danom upisa u sudski registar.

Članak 22.

Ova Uredba stupa na snagu danom objave u "Narodnim novinama".

Klasa: 602-04/98-01/10
Urbroj: 5030104-98-1
Zagreb, 21. svibnja 1998.

Predsjednik
**mr. Zlatko Mateša,** v. r.

Uredba, NN 75/1998-964